title: Az Európai Parlament és a Tanács (EU) 2017/2109 irányelve (2017. november 15.) a Közösség tagállamainak kikötőibe érkező vagy onnan induló személyhajókon utazó személyek nyilvántartásáról szóló 98/41/EK tanácsi irányelv módosításáról és a tagállamok kikötőibe érkező vagy onnan induló hajókra vonatkozó nyilatkozattételi követelményekről szóló 2010/65/EU európai parlamenti és tanácsi irányelv módosításáról

text:
                  30.11.2017

                  HU

                  Az Európai Unió Hivatalos Lapja

                  L 315/52

            AZ EURÓPAI PARLAMENT ÉS A TANÁCS (EU) 2017/2109 IRÁNYELVE
      (2017. november 15.)
      a Közösség tagállamainak kikötőibe érkező vagy onnan induló személyhajókon utazó személyek nyilvántartásáról szóló 98/41/EK tanácsi irányelv módosításáról és a tagállamok kikötőibe érkező vagy onnan induló hajókra vonatkozó nyilatkozattételi követelményekről szóló 2010/65/EU európai parlamenti és tanácsi irányelv módosításáról
      AZ EURÓPAI PARLAMENT ÉS AZ EURÓPAI UNIÓ TANÁCSA,
      tekintettel az Európai Unió működéséről szóló szerződésre és különösen annak 100. cikke (2) bekezdésére,
      tekintettel az Európai Bizottság javaslatára,
      a jogalkotási aktus tervezetének a nemzeti parlamentek részére való megküldését követően,
      tekintettel az Európai Gazdasági és Szociális Bizottság véleményére (1),
      a Régiók Bizottságával folytatott konzultációt követően,
      rendes jogalkotási eljárás keretében (2),
      mivel:

                  (1)

                  A hajón tartózkodó személyek létszámára, illetve személyazonosságára vonatkozó pontos és naprakész információk alapvető fontosságúak a kutatási és mentési műveletek előkészítéséhez és azok hatékony lefolytatásához. Tengeri balesetek esetén az érintett egy vagy több állam illetékes nemzeti hatóságai és a hajó üzemeltetője, illetve azok képviselői közötti teljeskörű együttműködés jelentős mértékben hozzájárulhat a műveletek eredményességéhez. Az említett együttműködés bizonyos aspektusait a 98/41/EK irányelv (3) szabályozza.

                  (2)

                  A célravezető és hatásos szabályozás program (REFIT) keretében lefolytatott célravezetőségi vizsgálat eredményei, valamint a 98/41/EK irányelv végrehajtása során szerzett tapasztalatok megmutatták, hogy a hajón tartózkodó személyekre vonatkozó információk nem minden esetben könnyen hozzáférhetők az illetékes hatóságok számára, amikor szükségük lenne rá. E helyzet kezelése céljából a 98/41/EK irányelvben foglalt, jelenleg hatályos követelményeket összhangba kell hozni az elektronikus adatközlésre vonatkozó követelményekkel, a hatékonyság növelése érdekében. A digitalizáció továbbá megkönnyíti a hozzáférést a nagyszámú utasra vonatkozó információkhoz vészhelyzet esetén vagy tengeri baleseteket követően.

                  (3)

                  Az elmúlt 17 év során jelentős technológiai fejlődés zajlott le a kommunikációs eszközök, valamint a hajók mozgásával kapcsolatos adatok tárolása terén. A Nemzetközi Tengerészeti Szervezet (IMO) által elfogadott vonatkozó szabályoknak megfelelően az európai partok mentén több kötelező hajózási adatszolgáltatási rendszert építettek ki. Mind az uniós, mind a nemzeti jogszabályok biztosítják, hogy a hajók megfeleljenek az említett rendszerek értelmében hatályban lévő jelentéstételi előírásoknak. A technológiai innováció tekintetében jelenleg előrelépést kell elérni az eddig – többek között nemzetközi szinten – elért eredmények alapján, mindenkor biztosítva a technológiasemlegességet.

                  (4)

                  A hajókkal kapcsolatos adatok összegyűjtését, továbbítását és megosztását a 2010/65/EU európai parlamenti és tanácsi irányelvben (4) említett egyablakos nemzeti rendszer, valamint a 2002/59/EK európai parlamenti és tanácsi irányelvben (5) említett uniós tengeri információcsere-rendszer (SafeSeaNet) tette lehetővé, egyszerűsítette és hangolta össze. A hajón tartózkodó személyekre vonatkozó, a 98/41/EK irányelvben előírt információkat ennek megfelelően az egyablakos nemzeti rendszerben kell bejelenteni, amely lehetővé teszi, hogy vészhelyzetben vagytengeri balesetet követően az illetékes hatóság könnyen hozzáférjen az adatokhoz. A hajón tartózkodó személyek számát a tagállamok által megválasztandó megfelelő technikai eszköz alkalmazásával kell bejelenteni az egyablakos nemzeti rendszerben. Ettől eltérve, az automatikus hajóazonosítási rendszeren keresztül a kijelölt hatóság felé is be lehet jelenteni.

                  (5)

                  Az ezen irányelv értelmében jelentett információk közlésének és cseréjének megkönnyítése, valamint az adminisztratív terhek csökkentése érdekében a tagállamoknak a 2010/65/EU irányelvben meghatározott, összehangolt nyilatkozattételi követelményeket kell alkalmazniuk. Egynél több tagállamot érintő balesetek esetén a tagállamoknak a SafeSeaNet rendszeren keresztül elérhetővé kell tenniük ezeket az információkat más tagállamok számára is.

                  (6)

                  Annak érdekében, hogy a tagállamok számára elegendő idő álljon rendelkezésre egyablakos nemzeti rendszerük új funkciókkal való bővítéséhez, helyénvaló olyan átmeneti időszakról rendelkezni, melynek során a tagállamok fenntarthatják a személyhajókon tartózkodó személyek nyilvántartására alkalmazott jelenlegi rendszerüket.

                  (7)

                  A nemzeti egyablakos rendszerek kialakítása terén elért eredményeknek kell alapul szolgálniuk az európai egyablakos rendszer jövőbeli kialakítása tekintetében.

                  (8)

                  A tagállamoknak az üzemeltetőket, különösen a kisebb üzemeltetőket az egyablakos nemzeti rendszer használatára kell ösztönözniük. Az arányosság elvének való megfelelés biztosítása érdekében azonban a tagállamok számára lehetővé kell tenni, hogy meghatározott feltételek mellett mentességet biztosítsanak a hajón tartózkodó személyek száma az egyablakos nemzeti rendszerben való bejelentésének kötelezettsége alól az egyablakos nemzeti rendszert még nem alkalmazó azon kisebb üzemeltetők számára, amelyek főként 60 percnél rövidebb menetidejű belföldi járatokat üzemeltetnek.

                  (9)

                  Helgoland és Bornholm szigetének sajátos földrajzi elhelyezkedése, valamint a szárazfölddel való közlekedési kapcsolataik jellege következtében Németország, Dánia és Svédország számára további időt kell engedélyezni a hajón tartózkodó személyek névsorának összeállítására, valamint lehetővé kell tenni számukra, hogy egy átmeneti időszakban ezt az információt a jelenlegi rendszerben továbbítsák.

                  (10)

                  A tagállamok számára továbbra is lehetővé kell tenni, hogy csökkentsék a hajón tartózkodó személyek jegyzékének rögzítésére és jelentésére vonatkozó 20 mérföldes határértéket. Ez a jog kiterjed azokra az utakra, amelyek során nagyszámú utast szállító személyhajók egy hosszabb út alatt többször egymástól 20 mérföldnél kisebb távolságra lévő kikötőkben kötnek ki. Ilyen esetekben engedélyezni kell a tagállamok számára, hogy csökkentsék a 20 mérföldes határértéket, lehetővé téve, hogy az ezen irányelvben előírt információkat mind az első, mind a közbenső kikötőkben beszálló utasokra vonatkozóan rögzítsék.

                  (11)

                  Baleset esetén a hozzátartozók időben és megbízhatóan történő tájékoztatása, a konzuli segítségnyújtás és más szolgáltatások szükségtelen késedelmének csökkentése, valamint az azonosítási eljárások megkönnyítése érdekében a közölt adatoknak tartalmazniuk kell a hajón tartózkodó személyek állampolgárságára vonatkozó információt is. 20 mérföldet meghaladó hosszúságú utak esetében az előírt adatok jegyzékét egyszerűsíteni és pontosítani kell, és a lehető legnagyobb mértékig össze kell hangolni az egyablakos nemzeti rendszerrel kapcsolatos jelentéstételi előírásokkal.

                  (12)

                  Tekintettel az adatok elektronikus úton történő rögzítésére szolgáló eszközök terén tapasztalt fejlődésre valamint figyelembe véve hogy a személyes adatokat minden esetben a hajó indulását megelőzően gyűjtik össze, a 98/41/EK irányelvben meghatározott jelenlegi 30 perces határidőt 15 percre kell csökkenteni.

                  (13)

                  Elengedhetetlen, hogy a nemzetközi követelményeknek megfelelően a hajón tartózkodó valamennyi személyt ellássák vészhelyzet esetén követendő egyértelmű utasításokkal.

                  (14)

                  Az egyértelmű jogi szabályozás és a kapcsolódó uniós szabályozással – és különösen a 2009/45/EK európai parlamenti és tanácsi irányelvvel (6) – való összhang javítása érdekében több elavult, nem egyértelmű, illetve zavaró hivatkozást frissíteni vagy törölni kell. A „személyhajó” fogalmának meghatározását össze kell hangolni más uniós jogszabályokkal, oly módon, amely nem lép túl ezen irányelv hatályán. A „védett tengeri terület” fogalmát fel kell váltani egy olyan fogalommal, amely az ezen irányelv értelmében nyújtandó mentességek céljából össze van hangolva a 2009/45/EK irányelvvel, biztosítva a kutatási és mentési létesítmények közelségét. Módosítani kell az „utasnyilvántartás” fogalmának meghatározását, hogy abban megjelenjenek az új feladatok, amelyek közé már nem tartozik az információk megőrzése. A „kijelölt hatóság” fogalma meghatározásának ki kell terjednie az ezen irányelvvel előírt információkhoz közvetlen vagy közvetett hozzáféréssel rendelkező illetékes hatóságokra. A társaság belső utasnyilvántartási rendszerrel kapcsolatos előírásokat törölni kell.

                  (15)

                  Ez az irányelv nem alkalmazandó a kedvtelési célú hajókra és vízi járművekre. Nem alkalmazandó különösen az olyan kedvtelési célú hajókra és vízi járművekre, amelyeket személyzet nélkül bérelnek, és amelyeket ezt követően nem használnak utasszállítási célú kereskedelmi tevékenységre.

                  (16)

                  A tagállamoknak továbbra is feladatuk, hogy biztosítsák a 98/41/EK irányelvben előírt adatnyilvántartási előírások betartását, jelesül az adatok pontos és időben történő regisztrációjára vonatkozó előírást. Az információk következetességének biztosítása érdekében véletlenszerű ellenőrzéseket lehet végezni.

                  (17)

                  Amennyiben a 98/41/EK és a 2010/65/EU irányelvben meghatározott intézkedéseknek részét képezi személyes adatok kezelése is, az adatok kezelését a személyes adatok védelméről szóló uniós jogszabályoknak és különösen az (EU) 2016/679 európai parlamenti és tanácsi rendeletnek (7) és a 45/2001/EK európai parlamenti és tanácsi rendeletnek (8) megfelelően kell végezni. Ezen belül és az adatvédelmi jogszabályok szerinti egyéb jogi kötelezettségek sérelme nélkül a 98/41/EK irányelv értelmében gyűjtött személyes adatokat tilos bármely más célból kezelni vagy felhasználni, továbbá a 98/41/EK irányelv alkalmazásának céljából szükséges időtartamot meghaladó ideig megőrizni. A személyes adatokat ezért automatikusan és indokolatlan késedelem nélkül törölni kell azt követően, hogy a hajóút biztonságosan befejeződött vagy adott esetben a vizsgálat, illetve a bírósági eljárás egy baleset vagy vészhelyzet után lezárult.

                  (18)

                  Figyelembe véve a technológia jelenlegi állását és a végrehajtás költségeit, az adatvédelemről szóló uniós és nemzeti jogszabályokkal összhangban minden társaságnak megfelelő technikai és szervezési intézkedéseket kell hoznia az ezen irányelv szerint kezelt személyes adatok véletlenszerű vagy jogellenes megsemmisülése, véletlenszerű elvesztése, megváltoztatása, engedély nélküli közzététele vagy az azokhoz való hozzáférés elleni védelem érdekében.

                  (19)

                  Az arányosság elvére tekintettel, és mivel az utasok jól felfogott érdeke, hogy valós információkat adjanak meg, a 98/41/EK irányelv szempontjából a személyes adatok gyűjtésére szolgáló, az utasok saját nyilatkozatán alapuló jelenlegi módszer kielégítő. Ugyanakkor az adatok rögzítésére és ellenőrzésére szolgáló elektronikus eszközökkel biztosítani kell, hogy a hajón tartózkodó minden személy tekintetében egyedi információk kerüljenek rögzítésre.

                  (20)

                  A fokozott átláthatóság és a tagállamok részéről a mentességek és az eltérések iránti kérelmek bejelentésével kapcsolatos eljárás megkönnyítése érdekében a Bizottságnak e célra adatbázist kell létrehoznia és fenntartania. Az adatbázisnak tartalmaznia kell a bejelentett intézkedések tervezetét és elfogadott változatát is. Az elfogadott intézkedéseket a nyilvánosság számára hozzáférhetővé kell tenni.

                  (21)

                  A tagállamok mentességekre és eltérések iránti kérelmekre vonatkozó értesítéseivel kapcsolatos adatokat szükség szerint harmonizálni és koordinálni kell ezen adatok felhasználásának a lehető leghatékonyabbá tétele érdekében.

                  (22)

                  Az Európai Unió működéséről szóló szerződésből (EUMSZ) eredő változások miatt a 98/41/EK irányelv végrehajtására vonatkozó bizottsági hatáskört ennek megfelelően aktualizálni kell. A végrehajtási jogi aktusokat a 182/2011/EU európai parlamenti és tanácsi rendeletnek (9) megfelelően kell elfogadni.

                  (23)

                  A nemzetközi fejlemények figyelembevétele, valamint a fokozott átláthatóság érdekében a Bizottságot fel kell hatalmazni arra, hogy az EUMSZ 290. cikkének megfelelően szükség esetén jogi aktusokat fogadjon el arra vonatkozóan, hogy nemzetközi jogi eszközök módosítása ezen irányelv tekintetében ne legyen alkalmazandó. Különösen fontos, hogy a Bizottság az előkészítő munka során megfelelő konzultációkat folytasson, többek között szakértői szinten is, és hogy e konzultációkra a jogalkotás minőségének javításáról szóló, 2016. április 13-i intézményközi megállapodásnak megfelelően kerüljön sor. A felhatalmazáson alapuló jogi aktusok előkészítésében való egyenlő részvétel biztosítása érdekében az Európai Parlament és a Tanács a tagállamok szakértőivel egyidejűleg kap kézhez minden dokumentumot, és szakértőik rendszeresen részt vehetnek a Bizottság felhatalmazáson alapuló jogi aktusok előkészítésével foglalkozó szakértői csoportjainak ülésein.

                  (24)

                  Az Európai Tengerészeti Biztonsági Ügynökség teljes nyomonkövetési ciklusát figyelembe véve a Bizottságnak 2026. december 22-ig értékelnie kell a 98/41/EK irányelv végrehajtását, és az értékelésről jelentést kell benyújtania az Európai Parlamentnek és a Tanácsnak. A tagállamoknak együtt kell működniük a Bizottsággal az említett értékeléshez szükséges minden információ összegyűjtésében.

                  (25)

                  A 98/41/EK irányelv módosításainak megjelenítése érdekében a hajón tartózkodó személyekre vonatkozó információkat fel kell venni a 2010/65/EU irányelv mellékletének A. részében megjelölt nyilatkozattételi követelmények jegyzékébe.

                  (26)

                  Az olyan, tengerparttal nem rendelkező tagállamok számára, amelyeknek nincs tengeri kikötője, és nem rendelkeznek az ezen irányelv hatálya alá tartozó, a lobogójuk alatt közlekedő hajóval, az aránytalan adminisztratív terhek elkerülése érdekében lehetővé kell tenni, hogy eltérjenek ezen irányelv rendelkezéseitől. Ez azt jelenti, hogy mindaddig, amíg e feltétel teljesül, nem kell átültetniük ezt az irányelvet.

                  (27)

                  Az európai adatvédelmi biztossal a 45/2001/EK rendelet 28. cikkének (2) bekezdésével összhangban konzultációra került sor, és a biztos 2016. december 9-én hivatalos észrevételeket tett.

                  (28)

                  A 98/41/EK és a 2010/65/EU irányelvet ezért ennek megfelelően módosítani kell,

            ELFOGADTA EZT AZ IRÁNYELVET:
      1. cikk
      A 98/41/EK irányelv módosítása
      A 98/41/EK irányelv a következőképpen módosul:

                  1.

                  A 2. cikk a következőképpen módosul:

                              a)

                              a második franciabekezdés helyébe a következő szöveg lép:
                              „—   »személyhajó«: tizenkét főnél több utas szállítására alkalmas hajó vagy nagy sebességű vízi jármű,”;

                              b)

                              a hatodik franciabekezdés helyébe a következő szöveg lép:
                              „—   »utasnyilvántartó«: az a felelős személy, akit valamely társaság adott esetben az ISM-szabályzat előírásainak a teljesítésére kijelölt, vagy olyan személy, akit valamely társaság a társaság személyhajóin tartózkodó személyekre vonatkozó információk továbbításával kapcsolatban felelősként kijelölt,”;

                              c)

                              a hetedik franciabekezdés helyébe a következő szöveg lép:
                              „—   »kijelölt hatóság«: a felkutatási és mentési tevékenységek végzéséért felelős, illetve a baleseteket követően érintett olyan illetékes tagállami hatóság, amely hozzáféréssel rendelkezik az ezen irányelvben előírt információkhoz,”;

                              d)

                              a kilencedik franciabekezdést el kell hagyni;

                              e)

                              a tizedik franciabekezdés bevezető szakasza helyébe a következő szöveg lép:
                              „—   »menetrend szerinti személyszállítási szolgáltatás«: olyan hajóutak sorozata, amelyek üzemeltetésének célja az ugyanazon két vagy több kikötő közötti forgalom kiszolgálása, vagy ugyanazon kikötőből kiinduló és oda visszatérő hajóutak sorozata közbenső kikötő érintése nélkül:”;

                              f)

                              a szöveg az alábbi franciabekezdéssel egészül ki:
                              „—   »kikötőterület«: a 2009/45/EK irányelv 2. cikkének r) pontjában meghatározott terület,”;

                              g)

                              a szöveg az alábbi franciabekezdéssel egészül ki:
                              „—   »kedvtelési célú hajó vagy kedvtelési célú vízi jármű«: kereskedelmi tevékenységet nem folytató hajó, a meghajtási módjától függetlenül.”

                  2.

                  A 3. cikk helyébe a következő szöveg lép:
                  „3. cikk
                  (1)   Ez az irányelv személyhajókra alkalmazandó, kivéve:

                              —

                              a hadihajókat és a csapatszállító hajókat,

                              —

                              a kedvtelési célú hajókat és a kedvtelési célú vízi járműveket,

                              —

                              a kizárólag kikötőterületeken vagy belvízi utakon használt hajókat.

                        (2)   A sem tengeri kikötővel, sem pedig a lobogójuk alatt közlekedő, ezen irányelv hatálya alá tartozó személyhajóval nem rendelkező tagállamok eltérhetnek ezen irányelv rendelkezéseitől, a második albekezdésben meghatározott kötelezettséget kivéve.
                  Azon tagállamok, amelyek alkalmazni kívánják ezt az eltérést, legkésőbb 2019. december 21-én értesítik a Bizottságot arról, hogy teljesülnek-e a feltételek, majd ezt követően évente tájékoztatják a Bizottságot az esetlegesen bekövetkező változásokról. E tagállamok nem engedélyezhetik az ezen irányelv hatálya alá tartozó személyhajóknak, hogy a lobogójuk alatt közlekedjenek, amíg át nem ültették és végre nem hajtották ezt az irányelvet.”

                  3.

                  A 4. cikk (2) bekezdésének helyébe a következő szöveg lép:
                  „(2)   A személyhajó indulása előtt a hajón tartózkodó személyek számát közölni kell a hajó kapitányával, és megfelelő technikai eszközökkel jelenteni kell a 2010/65/EU európai parlamenti és tanácsi irányelv (*1) 5. cikkében foglaltaknak megfelelően létrehozott egyablakos rendszerben, vagy – amennyiben a tagállam úgy határoz – az automatikus azonosító rendszer segítségével közölni kell a kijelölt hatósággal.
                  A tagállamok a 2017. december 20-át követő 6 éves átmeneti időszak alatt engedélyezhetik, hogy ezeket az információkat – az egyablakos rendszerben vagy az automatikus azonosító rendszer segítségével a kijelölt hatóság felé történő jelentéstétel helyett – továbbra is a társaság utasnyilvántartója részére vagy az azzal azonos funkciót ellátó parti rendszerben lehessen közölni.

                     (*1)  Az Európai Parlament és a Tanács 2010/65/EU irányelve (2010. október 20.) a tagállamok kikötőibe érkező vagy onnan induló hajókra vonatkozó nyilatkozattételi követelményekről és a 2002/6/EK irányelv hatályon kívül helyezéséről (HL L 283., 2010.10.29., 1. o.).”"

                  4.

                  Az 5. cikk helyébe a következő szöveg lép:
                  „5. cikk
                  (1)   Ha a tagállamokban található kikötőkből kifutó személyhajó olyan hajóutat tesz, amelynek hossza az indulási ponttól a következő kikötőig meghaladja a 20 mérföldet, az alábbi információkat kell rögzíteni:

                              —

                              a hajón tartózkodó személyek családneve, utóneve, neme, állampolgársága, születési ideje,

                              —

                              a vészhelyzet esetén adott esetben szükséges különleges gondozásra vagy segítségre vonatkozó, az utas által önkéntes alapon megadott információ,

                              —

                              ha a tagállam úgy dönt, az utas által vészhelyzet esetére önkéntes alapon megadott telefonszám.

                        (2)   Az (1) bekezdésben felsorolt információkat indulás előtt kell összegyűjteni és a személyhajó indulásakor, de legkésőbb az indulást követő 15 percen belül a 2010/65/EU irányelv 5. cikke értelmében létrehozott egyablakos rendszerben jelenteni.
                  (3)   A tagállamok a 2017. december 20-át követő 6 éves átmeneti időszak alatt engedélyezhetik, hogy ezeket az információkat – az egyablakos rendszerben történő jelentéstétel helyett – továbbra is a társaság utasnyilvántartója részére vagy az azzal azonos funkciót ellátó parti rendszerben lehessen közölni.
                  (4)   Az uniós és nemzeti adatvédelmi jogszabályoknak megfelelő egyéb jogi kötelezettségek sérelme nélkül az ezen irányelv alkalmazásában összegyűjtött személyes adatokat tilos bármely más célból kezelni és felhasználni. Ezeket a személyes adatokat mindenkor az adatvédelemmel és a magánélet védelmével kapcsolatos uniós jogszabályoknak megfelelően kell kezelni, valamint automatikusan és indokolatlan késedelem nélkül törölni kell őket, amikor már nincs rájuk szükség.”

                  5.

                  A 6. cikk (2) bekezdésének helyébe a következő szöveg lép:
                  „(2)   Az Unión kívüli kikötőkből elinduló és az adott tagállamban található kikötő felé tartó, harmadik ország lobogója alatt hajózó minden személyhajó vonatkozásában minden tagállam megköveteli, hogy a társaság gondoskodjon a 4. cikk (1) bekezdésében és az 5. cikk (1) bekezdésében meghatározott adatok továbbításáról a 4. cikk (2) bekezdésének és az 5. cikk (2) bekezdésének megfelelően.”

                  6.

                  A 8. cikk helyébe a következő szöveg lép:
                  „8. cikk
                  (1)   Minden, személyhajó üzemeltetéséért felelős társaság – abban az esetben, ha ezen irányelv 4. és 5. cikke értelmében erre szükség van –kijelöl egy utasnyilvántartót; az utasnyilvántartó feladata az említett rendelkezésekben említett információknak a 2010/65/EU irányelv 5. cikke értelmében létrehozott egyablakos rendszerben vagy az automatikus azonosító rendszer segítségével a kijelölt hatóság felé történő jelentése.
                  (2)   Az ezen irányelv 5. cikkében foglaltaknak megfelelően összegyűjtött személyes adatokat a társaság kizárólag az ezen irányelv értelmében szükséges ideig őrizheti meg, de legfeljebb addig az időpontig, amíg a szóban forgó hajóút biztonságban véget nem ér, és az adatok a 2010/65/EU irányelv 5. cikke értelmében létrehozott egyablakos rendszerben bejelentésre kerültek. Az egyéb, uniós vagy nemzeti jogszabályok által előírt konkrét, többek között statisztikai célú jogi kötelezettségek sérelme nélkül, amikor az információkra az említett célokra már többé nincs szükség, azokat automatikusan és indokolatlan késedelem nélkül törölni kell.
                  (3)   Minden társaságnak gondoskodnia kell arról, hogy a vészhelyzetekben különleges ellátást vagy segítséget igénylő és ezt előre bejelentő utasokat megfelelő módon nyilvántartásba vegyék és jelentsék a hajó parancsnokának a személyhajó elindulása előtt.”

                  7.

                  A 9. cikk a következőképpen módosul:

                              a)

                              a (2) bekezdés a következőképpen módosul:

                                          —

                                          az a) pontot el kell hagyni,

                                          —

                                          a b) és a c) pont helyébe a következő szöveg lép:

                                             „2.   A személyhajók indulási kikötője szerinti tagállamok mentesíthetik a hajón tartózkodó személyek számának a 2010/65/EU irányelv 5. cikke szerinti egyablakos rendszerben történő bejelentésére vonatkozó kötelezettség alól – a nagy sebességű vízi járművek kivételével – azokat a személyhajókat, amelyek két kikötő között egy óránál rövidebb menetidejű menetrend szerinti járatként közlekednek kizárólag a 2009/45/EK irányelv 4. cikkében meghatározott D. tengerszakaszon, ahol a felkutatási és mentési létesítmények közelsége biztosítva van.
                                             A tagállamok mentesíthetik az ezen irányelv 5. cikkében megállapított kötelezettségek teljesítése alól azokat a személyhajókat, amelyek két kikötő között közlekednek, illetve közbenső kikötő érintése nélkül ugyanazon kikötőbe térnek vissza, ahonnan indultak, kizárólag a 2009/45/EK irányelv 4. cikkében meghatározott D. tengerszakaszon, ahol a felkutatási és mentési létesítmények közelsége biztosítva van.”,

                                          —

                                          a szöveg az alábbi albekezdéssel egészül ki:

                                             „Az 5. cikk (2) bekezdésétől eltérve és az 5. cikk (3) bekezdésében megállapított átmeneti időszak sérelme nélkül az alábbi tagállamoknak jogukban áll a következő mentességeket alkalmazni:

                                                         i.

                                                         Németország a Helgoland szigetéről és oda közlekedő személyhajók számára az indulást követő egy órára meghosszabbíthatja az 5. cikk (1) bekezdésében említett információk összegyűjtésére és bejelentésére vonatkozó időtartamot, valamint

                                                         ii.

                                                         Dánia és Svédország a Bornholm szigetéről és oda közlekedő személyhajók számára az indulást követő egy órára meghosszabbíthatja az 5. cikk (1) bekezdésében említett információk összegyűjtésére és bejelentésére vonatkozó időtartamot.”;

                              b)

                              a (3) bekezdés a) és b) pontja helyébe a következő szöveg lép:

                                          „a)

                                          a tagállam haladéktalanul értesíti a Bizottságot arról a határozatáról, hogy az 5. cikk rendelkezései vonatkozásában mentességet kíván biztosítani, és ezen határozatát érdemi indokokkal támasztja alá. A tagállam ezt az értesítést a Bizottság által erre a célra létrehozott és fenntartott adatbázis segítségével közli, amelyhez a Bizottság és a tagállamok hozzáféréssel rendelkeznek. A Bizottság az elfogadott intézkedéseket közzéteszi egy nyilvánosan elérhető internetes oldalon;

                                          b)

                                          abban az esetben, ha az értesítéstől számított hat hónapon belül a Bizottság úgy ítéli meg, hogy a szóban forgó mentesség nem indokolt, vagy a piaci versenyre káros hatásokkal járhat, végrehajtási jogi aktus elfogadásával határozata módosítására vagy visszavonására kötelezheti az adott tagállamot. Ezeket a végrehajtási jogi aktusokat a 13. cikk (2) bekezdésében említett vizsgálóbizottsági eljárásnak megfelelően kell elfogadni.”;

                              c)

                              a (4) bekezdés harmadik albekezdése helyébe a következő szöveg lép:
                              „A kérést a (3) bekezdésben említett adatbázis segítségével kell benyújtani a Bizottsághoz. Abban az esetben, ha a kérés benyújtásától számított hat hónapon belül a Bizottság úgy ítéli meg, hogy a szóban forgó eltérés nem indokolt, vagy a piaci versenyre káros hatásokkal járhat, végrehajtási jogi aktus elfogadása révén kötelezheti az adott tagállamot, hogy módosítsa, illetve ne fogadja el a tervezett határozatot. Ezeket a végrehajtási jogi aktusokat a 13. cikk (2) bekezdésében említett vizsgálóbizottsági eljárásnak megfelelően kell elfogadni.”

                  8.

                  A 10. cikk helyébe a következő szöveg lép:
                  „10. cikk
                  (1)   A tagállamok gondoskodnak arról, hogy a társaságok rendelkezzenek olyan adatnyilvántartási eljárással, amely biztosítja az ezen irányelvben előírt információk pontos és kellő idejű jelentését.
                  (2)   Minden tagállam kijelöli azt a hatóságot, amely hozzáféréssel rendelkezik az ebben az irányelvben előírt információkhoz. A tagállamok gondoskodnak róla, hogy vészhelyzetben vagy balesetet követően a kijelölt hatóság azonnal hozzáférhessen az ebben az irányelvben előírt információkhoz.
                  (3)   Az 5. cikkben foglaltaknak megfelelően összegyűjtött személyes adatokat a tagállamok kizárólag az ezen irányelv értelmében szükséges ideig őrizhetik meg, de legfeljebb:

                              a)

                              amíg a szóban forgó hajóút biztonságban véget nem ér, de mindenesetre legfeljebb 60 napig a hajó indulását követően; vagy

                              b)

                              vészhelyzetben vagy balesetet követően mindaddig, amíg az esetleges vizsgálat vagy bírósági eljárás le nem zárult.

                        (4)   Az egyéb, uniós vagy nemzeti jogszabályok által előírt konkrét, többek között statisztikai célú jogi kötelezettségek sérelme nélkül, amikor az információkra ezen irányelv céljaira többé már nincs szükség, azokat automatikusan és indokolatlan késedelem nélkül törölni kell.”

                  9.

                  A 11. cikk helyébe a következő szöveg lép:
                  „11. cikk
                  (1)   Ezen irányelv alkalmazásában az előírt adatokat oly módon kell összegyűjteni és rögzíteni, hogy az az utasok be- és kiszállását indokolatlanul ne hátráltassa.
                  (2)   El kell kerülni, hogy egyazon hajóút vagy hasonló hajóutak alkalmával több adatgyűjtésre kerüljön sor.”

                  10.

                  A következő cikk kerül beillesztésre:
                  „11a. cikk
                  (1)   A személyes adatoknak az ezen irányelv szerinti kezelését az (EU) 2016/679 európai parlamenti és tanácsi rendelettel (*2) összhangban kell végezni.
                  (2)   A személyes adatoknak az uniós intézmények és szervek által ezen irányelv szerint, például az egyablakos rendszerben és a SafeSeaNet rendszerben történő kezelését a 45/2001/EK európai parlamenti és tanácsi rendelettel (*3) összhangban kell végezni.

                     (*2)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) (HL L 119., 2016.5.4., 1. o.)."

                     (*3)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).”"

                  11.

                  A 12. cikk helyébe a következő szöveg lép:
                  „12. cikk
                  (1)   Rendkívüli körülmények esetén, ha a Bizottság megfelelő elemzése alapján ez kellően indokolt, továbbá amennyiben erre a tengerészeti biztonságot súlyos és elfogadhatatlan mértékben veszélyeztető fenyegetés elhárítása vagy az Unió tengeri közlekedési jogszabályaival való összeegyeztethetetlenség elkerülése érdekében szükség van, a Bizottság felhatalmazást kap arra, hogy a 12a. cikknek megfelelően felhatalmazáson alapuló jogi aktusokat fogadjon el ezen irányelv annak érdekében történő módosítására vonatkozóan, hogy a 2. cikkben említett nemzetközi jogi eszközök módosítása ezen irányelv alkalmazásában ne legyen alkalmazandó.
                  (2)   E felhatalmazáson alapuló jogi aktusokat a szóban forgó módosítás hallgatólagos elfogadására nemzetközileg megállapított határidő lejárta vagy a szóban forgó módosítás hatálybalépésének tervezett időpontja előtt legalább három hónappal kell elfogadni. Az ilyen felhatalmazáson alapuló jogi aktusok hatálybalépését megelőzően a tagállamok nem kezdeményezik a módosításnak a nemzeti jogszabályokba való beillesztését, illetve a módosításnak a szóban forgó nemzetközi jogi eszközre történő alkalmazását.”

                  12.

                  A szöveg a következő cikkel egészül ki:
                  „12a. cikk
                  (1)   A 12. cikkben említett felhatalmazáson alapuló jogi aktusok elfogadására vonatkozóan a Bizottság részére adott felhatalmazás gyakorlásának feltételeit ez a cikk határozza meg.
                  (2)   A Bizottság 12. cikkben említett, felhatalmazáson alapuló jogi aktus elfogadására vonatkozó felhatalmazása hétéves időtartamra szól 2017. december 20-tól kezdődő hatállyal. A Bizottság legkésőbb kilenc hónappal a hétéves időtartam letelte előtt jelentést készít a felhatalmazásról. Amennyiben sem az Európai Parlament, sem a Tanács nem emel kifogást a meghosszabbítással szemben legkésőbb három hónappal az egyes időtartamok letelte előtt, akkor a felhatalmazás hallgatólagosan meghosszabbodik a korábbival megegyező időtartamra.
                  (3)   Az Európai Parlament vagy a Tanács bármikor visszavonhatja a 12. cikkben említett felhatalmazást. A visszavonásról szóló határozat megszünteti az abban meghatározott felhatalmazást. A határozat az Európai Unió Hivatalos Lapjában való kihirdetését követő napon, vagy a benne megjelölt későbbi időpontban lép hatályba. A határozat nem érinti a már hatályban lévő, felhatalmazáson alapuló jogi aktusok érvényességét.
                  (4)   A felhatalmazáson alapuló jogi aktus elfogadása előtt a Bizottság a jogalkotás minőségének javításáról szóló, 2016. április 13-i intézményközi megállapodásban foglalt elveknek megfelelően konzultál az egyes tagállamok által kijelölt szakértőkkel.
                  (5)   A Bizottság a felhatalmazáson alapuló jogi aktus elfogadását követően haladéktalanul és egyidejűleg értesíti arról az Európai Parlamentet és a Tanácsot.
                  (6)   A 12. cikk alapján elfogadott, felhatalmazáson alapuló jogi aktus csak akkor lép hatályba, ha az Európai Parlamentnek és a Tanácsnak a jogi aktusról való értesítését követő két hónapon belül sem az Európai Parlament, sem a Tanács nem emelt ellene kifogást, illetve ha az említett időtartam lejártát megelőzően mind az Európai Parlament, mind a Tanács arról tájékoztatta a Bizottságot, hogy nem fog kifogást emelni. Az Európai Parlament vagy a Tanács kezdeményezésére ez az időtartam két hónappal meghosszabbodik.”

                  13.

                  A 13. cikk a következőképpen módosul:

                              a)

                              a (2) bekezdés helyébe a következő szöveg lép:
                              „(2)   Az erre a bekezdésre történő hivatkozáskor a 182/2011/EU európai parlamenti és tanácsi rendelet (*4) 5. cikkét kell alkalmazni.

                                 (*4)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).”;"

                              b)

                              a (3) bekezdést el kell hagyni.

                  14.

                  A szöveg a következő cikkel egészül ki:
                  „14a. cikk
                  A Bizottság 2026. december 22-ig értékeli ennek az irányelvnek a végrehajtását, és az értékelésről jelentést nyújt be az Európai Parlamentnek és a Tanácsnak.
                  A Bizottság 2022. december 22-ig időközi jelentést nyújt be az Európai Parlamentnek és a Tanácsnak ezen irányelv végrehajtásáról.”

            2. cikk
      A 2010/65/EU irányelv mellékletének módosításai
      A 2010/65/EU irányelv mellékletének A. része a következő ponttal egészül ki:

         „7.   A hajón tartózkodó személyekre vonatkozó információk
         A Közösség tagállamainak kikötőibe érkező vagy onnan induló személyhajókon utazó személyek nyilvántartásáról szóló, 1998. június 18-i 98/41/EK tanácsi irányelv (HL L 188., 1998.7.2., 35. o.) 4. cikkének (2) bekezdése és 5. cikkének (2) bekezdése.”

      3. cikk
      Átültetés
      (1)   A tagállamok 2019. december 21-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul közlik a Bizottsággal.
      Ezeket a rendelkezéseket 2019. december 21-től alkalmazzák.
      Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
      (2)   A tagállamok közlik a Bizottsággal belső joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
      4. cikk
      Hatálybalépés
      Ez az irányelv az Európai Unió Hivatalos Lapjában való kihirdetését követő huszadik napon lép hatályba.
      5. cikk
      Címzettek
      Ennek az irányelvnek a tagállamok a címzettjei.

         Kelt Strasbourgban, 2017. november 15-én.

               az Európai Parlament részéről

               az elnök

            A. TAJANI

               a Tanács részéről

               az elnök

            M. MAASIKAS

         (1)  HL C 34., 2017.2.2., 172. o.

         (2)  Az Európai Parlament 2017. október 4-i álláspontja (a Hivatalos Lapban még nem tették közzé) és a Tanács 2017. október 23-i határozata.

         (3)  A Tanács 98/41/EK irányelve (1998. június 18.) a Közösség tagállamainak kikötőibe érkező vagy onnan induló személyhajókon utazó személyek nyilvántartásáról (HL L 188., 1998.7.2., 35. o.).

         (4)  Az Európai Parlament és a Tanács 2010/65/EU irányelve (2010. október 20.) a tagállamok kikötőibe érkező vagy onnan induló hajókra vonatkozó nyilatkozattételi követelményekről és a 2002/6/EK irányelv hatályon kívül helyezéséről (HL L 283., 2010.10.29., 1. o.).

         (5)  Az Európai Parlament és a Tanács 2002/59/EK irányelve (2002. június 27.) a közösségi hajóforgalomra vonatkozó megfigyelő és információs rendszer létrehozásáról és a 93/75/EGK irányelv hatályon kívül helyezéséről (HL L 208., 2002.8.5., 10. o.).

         (6)  Az Európai Parlament és a Tanács 2009/45/EK irányelve (2009. május 6.) a személyhajókra vonatkozó biztonsági szabályokról és követelményekről (HL L 163., 2009.6.25., 1. o.).

         (7)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).

         (8)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

         (9)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).


title: Az Európai Parlament és a Tanács (EU) 2017/2108 irányelve (2017. november 15.) a személyhajókra vonatkozó biztonsági szabályokról és követelményekről szóló 2009/45/EK irányelv módosításáról (EGT-vonatkozású szöveg. )

text:
                  30.11.2017

                  HU

                  Az Európai Unió Hivatalos Lapja

                  L 315/40

            AZ EURÓPAI PARLAMENT ÉS A TANÁCS (EU) 2017/2108 IRÁNYELVE
      (2017. november 15.)
      a személyhajókra vonatkozó biztonsági szabályokról és követelményekről szóló 2009/45/EK irányelv módosításáról
      (EGT-vonatkozású szöveg)
      AZ EURÓPAI PARLAMENT ÉS AZ EURÓPAI UNIÓ TANÁCSA,
      tekintettel az Európai Unió működéséről szóló szerződésre és különösen annak 100. cikke (2) bekezdésére,
      tekintettel az Európai Bizottság javaslatára,
      a jogalkotási aktus tervezetének a nemzeti parlamentek részére való megküldését követően,
      tekintettel az Európai Gazdasági és Szociális Bizottság véleményére (1),
      a Régiók Bizottságával folytatott konzultációt követően,
      rendes jogalkotási eljárás keretében (2),
      mivel:

                  (1)

                  A 2009/45/EK európai parlamenti és tanácsi irányelvben (3) meghatározott közös biztonsági követelmények révén a biztonság magas szinten tartása és ezáltal az utasok bizalmának megőrzése, továbbá az egyenlő versenyfeltételek biztosítása érdekében a szóban forgó irányelv alkalmazását javítani kell. A 2009/45/EK irányelvet kizárólag azokra a személyszállító hajókra és vízi járművekre kell alkalmazni, amelyek tekintetében az irányelvben szereplő biztonsági követelményeket kidolgozták. Éppen ezért ki kell zárni az említett irányelv hatálya alól bizonyos hajótípusokat, különösen a segédhajókat, a vitorlás hajókat, valamint az olyan hajókat, amelyek a hajó gazdasági tevékenységében részt nem vevő képzett személyzetet szállítanak, például tengeri létesítményekre.

                  (2)

                  A hajón szállított segédhajók arra szolgálnak, hogy a személyhajókról a legrövidebb biztonságos tengeri útvonalon utasokat szállítsanak közvetlenül a partra, illetve onnan vissza. E hajók nem alkalmasak és nem használhatók más jellegű szolgáltatásokra, például tengerparti látványosságok megtekintését célzó kirándulások céljára. E kirándulásokat a parti állam személyhajókra vonatkozó követelményeinek megfelelő hajókkal kell végezni, amint azt többek között az IMO-iránymutatások is előírják (MSC.1/Circ.1417 a személyhajók segédhajóira vonatkozó iránymutatásokról). A tagállamoknak és a Bizottságnak elő kell mozdítaniuk az IMO-n belüli egyeztetéseket azzal a céllal, hogy a biztonság javítása érdekében sor kerüljön az iránymutatások felülvizsgálatára. A Bizottságnak meg kell vizsgálnia, hogy szükséges-e kötelezővé tenni az iránymutatásokat.

                  (3)

                  A 2009/45/EK irányelv kizárja a hatálya alól a nem gépi hajtású személyhajókat. Vitorlás hajók tekintetében nem lehet az említett irányelv alapján tanúsítványokat, illetve bizonyítványokat kiállítani, amennyiben gépi meghajtásuk kizárólag kiegészítő és vészhelyzeti felhasználásra szolgál. A Bizottságnak ezért 2020-ig fel kell mérnie az e hajókategóriára vonatkozó közös európai előírások szükségességét.

                  (4)

                  A tengeri létesítményekhez olyan hajók közlekednek, amelyek ipari személyzetet szállítanak. E személyzet tagjainak kötelező biztonsági képzést kell sikeresen teljesíteniük, és bizonyos kötelező egészségügyi alkalmassági kritériumoknak kell megfelelniük. Ennélfogva rájuk más, az ezen irányelv hatályán kívül eső, különös biztonsági szabályokat kell alkalmazni. A tagállamoknak és a Bizottságnak tevékenyen támogatniuk kell a nyílt tengeri hajókra vonatkozó IMO biztonsági előírásokkal kapcsolatban a szervezet MSC.418(97). sz. határozata nyomán jelenleg zajló munkát.

                  (5)

                  A célravezető és hatásos szabályozás program (REFIT) rámutatott, hogy az alumíniumból készült hajók részére a bizonyítványok kiadását nem minden tagállam végzi a 2009/45/EK irányelv alapján. Az ebből származó különbségek aláássák azon cél elérését, hogy az Unión belül közlekedő hajók utasai egyformán magas biztonsági szintet élvezzenek. Annak érdekében, hogy az alumínium mint „egyenértékű anyag” fogalommeghatározásának és a megfelelő tűzvédelmi szabványok alkalmazásának eltérő értelmezéséből eredő nem egységes alkalmazás – amely az irányelv hatályának eltérő értelmezését eredményezi – elkerülhető legyen, az „egyenértékű anyag” 2009/45/EK irányelvben szereplő meghatározását egyértelművé kell tenni. Lehetővé kell tenni, hogy a tagállamok – ezen irányelv járulékos biztonsági követelményekre vonatkozó rendelkezéseivel összhangban – szigorúbb tűzmegelőzési intézkedéseket is alkalmazhassanak.

                  (6)

                  Jelentős számú, alumíniumötvözetből készült személyhajó biztosítja a rendszeres és gyakori tengeri összeköttetést egy tagállam különböző kikötői között. Mivel az ezen irányelv követelményeinek való megfelelés súlyos következményekkel járna az említett szállítási műveletekre és a kapcsolódó társadalmi-gazdasági körülményekre, valamint pénzügyi és műszaki következményekkel járna a meglévő és az új hajókra, az említett tagállamok számára lehetővé kell tenni, hogy – a biztonsági szint megfelelő fenntartásának garantálása mellett – korlátozott ideig a nemzeti jogot alkalmazzák az ilyen személyhajókra.

                  (7)

                  A jogbiztonság és a következetesség növelése, valamint ennek nyomán a biztonsági szint javítása érdekében több fogalommeghatározást és hivatkozást is naprakésszé kell tenni, és jobban össze kell hangolni a vonatkozó nemzetközi és uniós szabályokkal. Ennek során kiemelt figyelmet kell szentelni annak, hogy ne változzon a 2009/45/EK irányelv jelenlegi hatálya. Jobban össze kell például hangolni a „hagyományos hajó” meghatározását a 2002/59/EK európai parlamenti és tanácsi irányelvvel (4), ugyanakkor meg kell őrizni az építés évére és az anyagtípusra vonatkozó jelenlegi kritériumokat. A kedvtelési célú hajók és vízi járművek meghatározását jobban össze kell hangolni az 1974. évi „Életbiztonság a tengeren” tárgyú nemzetközi egyezménnyel (1974. évi SOLAS-egyezmény).

                  (8)

                  Az arányosság elvét tekintve az 1974. évi SOLAS-egyezményből eredő jelenlegi, előíró jellegű követelményeknek a 24 méternél rövidebb kisméretű személyszállító hajókra való adaptálása problémásnak bizonyult. Továbbá a kisméretű hajókat az esetek többségében nem acélból építik. Ezért igen korlátozott azon hajók száma, amelyek bizonyítványának kiadása a 2009/45/EK irányelv alapján történik. Mivel a 2009/45/EK irányelv nem tartalmaz kifejezetten a 24 méternél rövidebb hajókra vonatkozó biztonsági szempontokat és megfelelő előírásokat, ezeket a hajókat ki kell zárni az említett irányelv hatálya alól, és a rájuk vonatkozó biztonsági követelményeket a tagállamoknak kell meghatározniuk, mivel azok jobban meg tudják ítélni, hogy az említett hajók esetében melyek a hajózást a part vagy kikötő távolsága, valamint az időjárási körülmények tekintetében helyi szinten befolyásoló tényezők. Ezen előírások meghatározása során a tagállamoknak figyelembe kell venniük a Bizottság által kiadandó iránymutatásokat. Az iránymutatások kidolgozásakor adott esetben figyelembe kell venni a nemzetközi megállapodásokat és IMO-egyezményeket is, és el kell kerülni a hatályos nemzetközi szabályokon túlmutató követelmények bevezetését. Felkérjük a Bizottságot, hogy mielőbb fogadja el ezeket az iránymutatásokat.

                  (9)

                  A „tengerszakaszok” 2009/45/EK irányelvben szereplő meghatározásának további egyszerűsítése és a tagállamokra háruló terhek minimalizálása érdekében a felesleges vagy nem megfelelő kritériumokat törölni kell. A biztonsági szint fenntartása mellett egyszerűsíteni kell azon tengerszakaszok meghatározását, amelyeken a „C” és „D” osztályú hajók közlekedhetnek, és törölni kell az „ahol a hajótörést szenvedő utasok partot érhetnek” kritériumot, valamint a tengerszakaszok meghatározása tekintetében törölni kell a „menedékhelytől való távolságra” hivatkozó szövegrészt. Az, hogy egy adott partszakasz alkalmas-e menedékhelynek, olyan, dinamikusan változó paraméter, amelyet a tagállamok csak eseti alapon tudnak megítélni. Amennyiben szükséges, azokat az esetleges működési korlátozásokat, amelyek egy adott hajónak egy menedékhelytől való távolságára vonatkoznak, a személyhajó biztonsági bizonyítványba kell bejegyezni.

                  (10)

                  Tekintettel Görögország földrajzi és éghajlati sajátosságaira, továbbá figyelembe véve, hogy biztosítania kell a rendszeres és gyakori közlekedést jelentős számú szigete, illetve a szigetek és a szárazföld között, valamint hogy ennek következtében igen magas az ország lehetséges tengeri összeköttetéseinek a száma, Görögország részére engedélyezni kell, hogy eltérjen a tengerszakaszok megállapítására vonatkozó követelménytől. Ehelyett Görögország számára engedélyezni kell, hogy a személyhajókat azon tengeri útvonal szerint osztályozza, amelyen közlekednek, a személyhajók osztályaira vonatkozó ugyanazon kritériumok és ugyanazon biztonsági követelmények fenntartása mellett.

                  (11)

                  Az azon jelenlegi előírásokból fakadó, nem kívánt hátrányos következmények elkerülése érdekében, amelyek értelmében az átalakított teherhajók nem tekinthetők új személyhajónak, egyértelművé kell tenni, hogy az átalakítási követelmények bármilyen hajóra vonatkoznak, nem csak a meglévő személyhajókra.

                  (12)

                  Mivel a 2009/16/EK európai parlamenti és tanácsi irányelv (5) értelmében a kikötő szerinti állam ellenőrizheti a belföldi úton, nem a kikötő szerinti állam lobogója alatt közlekedő személyhajókat vagy nagysebességű utasszállító vízi járműveket, a továbbiakban a 2009/45/EK irányelv 5. cikkének (3) bekezdésében meghatározott rendelkezések feleslegesek, és azokat törölni kell.

                  (13)

                  Tekintettel a havariastabilitásra vonatkozó 1974. évi SOLAS-egyezmény és a 2003/25/EK európai parlamenti és tanácsi irányelvben (6) foglalt, a ro-ro személyhajókra vonatkozó különös uniós havariastabilitási követelmények szemléletbeli különbségeire, mérlegelni kell a 2003/25/EK irányelv szükségességét és hozzáadott értékét az alapján, hogy az említett 1974. évi SOLAS-egyezmény garantálják-e ugyanazt a biztonsági szintet.

                  (14)

                  Az átláthatóság növelése és a tagállamok által biztosított mentességek, egyenértékűségek és járulékos biztonsági intézkedések bejelentésének megkönnyítése érdekében a Bizottságnak egy adatbázist kell létrehoznia és működtetnie. Az adatbázisban a bejelentett intézkedések tervezetét és elfogadott változatát is meg kell őrizni. Az elfogadott intézkedéseket a nyilvánosság számára hozzáférhetővé kell tenni.

                  (15)

                  Az Európai Unió működéséről szóló szerződés (EUMSZ) által bevezetett változásokkal összhangban naprakésszé kell tenni a 2009/45/EK irányelv végrehajtása tekintetében a Bizottságra ruházott hatásköröket. A végrehajtási jogi aktusokat a 182/2011/EU európai parlamenti és tanácsi rendeletnek (7) megfelelően kell elfogadni.

                  (16)

                  A nemzetközi fejlemények és a tapasztalatok figyelembevétele, valamint az átláthatóság fokozása érdekében a Bizottságot fel kell hatalmazni arra, hogy az EUMSZ 290. cikkének megfelelően szükség esetén jogi aktusokat fogadjon el arra vonatkozóan, hogy nemzetközi jogi eszközök módosítása ezen irányelv tekintetében ne legyen alkalmazandó, valamint amelyek naprakésszé teszik a műszaki követelményeket. Különösen fontos, hogy a Bizottság az előkészítő munka során, többek között szakértői szinten, megfelelő konzultációkat folytasson, és a konzultációkra a szabályozás javításáról szóló, 2016. április 13-i intézményközi megállapodásban szereplő elvekkel összhangban kerüljön sor. A felhatalmazáson alapuló jogi aktusok előkészítésében való egyenlő részvétel biztosítása érdekében az Európai Parlament és a Tanács a tagállamok szakértőivel egyidejűleg kap kézhez minden dokumentumot, és szakértőik rendszeresen részt vehetnek a Bizottság felhatalmazáson alapuló jogi aktusok előkészítésével foglalkozó szakértői csoportjainak ülésein.

                  (17)

                  Mivel a 2009/45/EK irányelv 14. cikkében szereplő, az IMO-n belül folyó munkával kapcsolatos konkrét hivatkozások elavulttá váltak, ezt a cikket törölni kell. Az utasszállító hajók biztonságának javítását és az egyenlő versenyfeltételek megteremtését célzó nemzetközi fellépés általános célkitűzései ugyanakkor továbbra is relevánsak, és azok megvalósításának összhangban kell állnia a Szerződésekkel. E célból a tagállamoknak és a Bizottságnak az IMO keretén belül azon kell munkálkodniuk, hogy felülvizsgálják és tökéletesítsék az 1974. évi SOLAS-egyezmény rendelkezéseit.

                  (18)

                  Fontos, hogy a tagállamok által megállapított szankciókat megfelelően végrehajtsák, és azok hatékonyak, arányosak és visszatartó erejűek legyenek.

                  (19)

                  Az Európai Tengerészeti Biztonsági Ügynökség (EMSA) által végzett ellenőrzések teljes ciklusára tekintettel, a Bizottságnak 2026. december 21-ig értékelnie kell a 2009/45/EK irányelv végrehajtását, és az értékelés eredményeiről jelentést kell benyújtania az Európai Parlamentnek és a Tanácsnak. A tagállamoknak együtt kell működniük a Bizottsággal a szóban forgó értékeléshez szükséges minden információ összegyűjtésében.

                  (20)

                  Az olyan, tengerparttal nem rendelkező tagállamok számára, amelyeknek nincs tengeri kikötője, és nem rendelkeznek az ezen irányelv hatálya alá tartozó, a lobogójuk alatt közlekedő hajóval, az aránytalan adminisztratív terhek elkerülése érdekében lehetővé kell tenni, hogy eltérjenek ezen irányelv rendelkezéseitől. Ez azt jelenti, hogy mindaddig, amíg e feltétel teljesül, nem kell átültetniük ezt az irányelvet.

                  (21)

                  Az emberi tényező a hajó biztonságának és az azzal kapcsolatos eljárásoknak alapvető elemét képezi. A magas szintű biztonság fenntartása érdekében figyelembe kell venni a biztonság, a fedélzeti élet- és munkakörülmények, illetve a képzés közötti összefüggést, a nemzetközi előírásokkal összhangban ideértve a határokon átnyúló mentési és vészhelyzeti műveletekhez kapcsolódó képzést is. A tagállamoknak és a Bizottságnak ezért nemzetközi szinten proaktív szerepet kell játszaniuk annak érdekében, hogy nyomon tudják követni és javítani tudják a szociális körülményeket a hajókon dolgozó tengerészek számára.

                  (22)

                  A végrehajtási folyamat megkönnyítése érdekében az EMSA-nak az 1406/2002/EK európai parlamenti és tanácsi rendelet (8) vonatkozó rendelkezéseivel összhangban támogatnia kell a Bizottságot és a tagállamokat.

                  (23)

                  A 2009/45/EK irányelvet ezért ennek megfelelően módosítani kell,

            ELFOGADTA EZT AZ IRÁNYELVET:
      1. cikk
      A 2009/45/EK irányelv módosításai
      A 2009/45/EK irányelv a következőképpen módosul:

                  1.

                  A 2. cikk a következőképpen módosul:

                              a)

                              az a) pont helyébe a következő szöveg lép:
                              „a)   »nemzetközi egyezmények«: az alábbi egyezmények, beleértve azok jegyzőkönyveit és módosításait, naprakész változataikban:

                                          i.

                                          az »Életbiztonság a tengeren« tárgyú 1974. évi nemzetközi egyezmény (az 1974. évi SOLAS-egyezmény); és

                                          ii.

                                          a merülésvonalakról szóló 1966. évi nemzetközi egyezmény;”

                              b)

                              a b) pont helyébe a következő szöveg lép:
                              „b)   »sérülés nélküli stabilitási szabályzat«: »az IMO-dokumentumok hatálya alá tartozó bármilyen típusú hajókra vonatkozó stabilitási szabályzat« amely az IMO-közgyűlés által 1993. november 4-én elfogadott A.749 (18) határozatban található, vagy »a 2008. évi sérülés nélküli nemzetközi stabilitási szabályzat« amely a 2008. december 4-én elfogadott MSC.267(85) IMO-határozatban, illetve ezek naprakész változatában található;”

                              c)

                              a g) pont ii. alpontja helyébe a következő szöveg lép:

                                          „ii.

                                          legnagyobb sebességük, a nagysebességű vízi járművekre vonatkozó 1994. évi szabályzat 1.4.30. szakaszának, valamint a nagysebességű vízi járművekre vonatkozó 2000. évi szabályzat 1.4.38. szakaszának meghatározása szerint kisebb, mint 20 csomó;”

                              d)

                              az m) pont helyébe a következő szöveg lép:
                              „m)   »orrmagasság«: a merülésvonalakról szóló 1966. évi nemzetközi egyezmény 39. szabályában meghatározott orrmagasság;”

                              e)

                              a q) pont első albekezdése helyébe a következő szöveg lép:
                              „q)   »tengerszakasz«: a 4. cikk értelmében meghatározott tengeri terület vagy útvonal;”

                              f)

                              az r) pont helyébe a következő szöveg lép:
                              „r)   »kikötőterület«: a 4. cikk szerint meghatározott tengerszakaszoktól eltérő olyan terület, amelyet a felette joghatósággal rendelkező tagállamok határoznak meg és amely terület a kikötői rendszer szerves részét képező legtávolabbi állandó kikötői létesítményekig, vagy folyótorkolatot vagy hasonló védett területet védő természetes földrajzi képződmény által meghatározott határig terjed;”

                              g)

                              az s) pontot el kell hagyni;

                              h)

                              az u) pont helyébe a következő szöveg lép:
                              „u)   »kikötő szerinti állam«: az a tagállam, amelynek kikötőibe vagy kikötőiből egy másik állam lobogója alatt hajózó hajó vagy vízi jármű belföldi út során fut be vagy ki;”

                              i)

                              a v) pont helyébe a következő szöveg lép:
                              „v)   »elismert szervezet«: a 391/2009/EK európai parlamenti és tanácsi rendelet értelmében elismert szervezet (*1);

                                 (*1)  Az Európai Parlament és a Tanács 391/2009/EK rendelete (2009. április 23.) a hajófelügyeleti és hajóvizsgáló szervezetek közös szabályairól és szabványairól (HL L 131., 2009.5.28., 11. o.).”;"

                              j)

                              az y) pont helyébe a következő szöveg lép:
                              „y)   »mozgáskorlátozott személyek«: azok a személyek, akik számára különös nehézséget okoz a tömegközlekedés igénybevétele, így az idős emberek, a fogyatékossággal élő személyek, a csökkent érzékelőképességűek és a kerekesszéket használók, a terhes nők és a kisgyermekeket kísérő személyek;”

                              k)

                              a cikk a következő pontokkal egészül ki:

                                          „z)

                                          »vitorlás hajó«: olyan hajó, amely segédüzemi és vészhelyzeti célból rendelkezik ugyan gépi meghajtással, de vitorlák hajtják;

                                          za)

                                          »egyenértékű anyag«: olyan alumíniumötvözet vagy más nem éghető anyag, amely önmagában vagy a szigetelésének köszönhetően olyan szerkezeti és ellenállási tulajdonságokkal rendelkezik, amelyek a szabványos tűzállósági vizsgálat során megegyeznek az acél tulajdonságaival;

                                          zb)

                                          »szabványos tűzállósági vizsgálat«: olyan vizsgálat, amelynek során az érintett válaszfalak vagy fedélzetek mintáit egy vizsgálati kemencében olyan hőmérsékletnek teszik ki, amely megközelíti az IMO-közgyűlés által 2010. december 3-án elfogadott MSC.307(88) határozat naprakész változatában található, a tűzállósági vizsgálatok alkalmazásának 2010. évi nemzetközi szabályzatában meghatározott vizsgálati módszer szerinti szabványos idő-hőmérséklet diagramot;

                                          zc)

                                          »hagyományos hajó«: az 1965 előtt tervezett történelmi személyhajók és azok túlnyomórészt eredeti anyagból épült másolatai (köztük a tengerész szaktudás és hagyományok előmozdítása céljából tervezett hajók), amelyek élő kulturális emlékműként szolgálnak, és amelyeket a tengerész szaktudás és gyakorlat hagyományos alapelvei szerint közlekedtetnek;

                                          zd)

                                          »kedvtelési célú hajó vagy kedvtelési célú vízi jármű«: kereskedelmi tevékenységet nem folytató hajó, a meghajtási módtól függetlenül;

                                          ze)

                                          »segédhajó«: hajón szállított olyan kisebb hajó, amely egy álló személyhajóról rendeltetésszerűen több mint 12 utast a partra szállít, illetve onnan visszaszállít;

                                          zf)

                                          »nyílt tengeri létesítményeket kiszolgáló hajó«: a fedélzeten a hajó kereskedelmi tevékenységéhez elengedhetetlen munkát nem végző ipari személyzet szállítására és elhelyezésére szolgáló hajó;

                                          zg)

                                          »nyílt tengeri létesítményeket kiszolgáló vízi jármű«: a fedélzeten a vízi jármű kereskedelmi tevékenységéhez elengedhetetlen munkát nem végző ipari személyzet szállítására és elhelyezésére szolgáló vízi jármű;

                                          zh)

                                          »jelentős mértékű javítás, átalakítás és módosítás« alatt a következők értendők:

                                                      —

                                                      minden olyan átalakítás, amely jelentősen megváltoztatja a hajó méreteit, például hosszabbítás új középrész betoldásával,

                                                      —

                                                      minden olyan átalakítás, amely jelentősen megváltoztatja a hajó utasbefogadó képességét, például a járműfedélzet átalakítása utastérré,

                                                      —

                                                      minden olyan átalakítás, amely jelentősen növeli a hajó élettartamát (például az utastér felújítása egy teljes fedélzeten),

                                                      —

                                                      bármilyen hajó személyhajóvá történő bármilyen átalakítása.”

                  2.

                  A 3. cikk helyébe a következő szöveg lép:
                  „3. cikk
                  Hatály
                  (1)   Ez az irányelv az alábbi személyszállító hajókra és vízi járművekre vonatkozik, belföldi út során, függetlenül attól, hogy milyen lobogó alatt hajóznak:

                              a)

                              a 24 méter hosszú és annál hosszabb új és meglévő személyhajókra;

                              b)

                              a nagysebességű személyszállító vízi járművekre.

                        Kikötő szerinti államként minden tagállam biztosítja, hogy a harmadik ország lobogója alatt közlekedő személyhajók vagy nagysebességű személyszállító vízi járművek teljes mértékben megfeleljenek az ezen irányelvben foglalt követelményeknek, mielőtt az adott tagállamban belföldi hajóútra indulnának.
                  (2)   Ez az irányelv nem vonatkozik:

                              a)

                              azon személyhajókra, amelyek:

                                          i.

                                          hadihajók és csapatszállító hajók;

                                          ii.

                                          vitorlás hajók;

                                          iii.

                                          nem gépi hajtású hajók,

                                          iv.

                                          nem acélból vagy azzal egyenértékű anyagból készült hajók, és amelyek nem tartoznak a nagysebességű vízi járművekre (MSC 36(63) határozat, illetve MSC.97(73) határozat) vagy a dinamikus meghajtású vízi járművekre (A.373(X) határozat) vonatkozó követelmények hatálya alá;

                                          v.

                                          egyszerű szerkezeti felépítésű fahajók;

                                          vi.

                                          hagyományos hajók;

                                          vii.

                                          kedvtelési célú hajók;

                                          viii.

                                          kizárólag kikötőterületen közlekedő hajók;

                                          ix.

                                          nyílt tengeri létesítményeket kiszolgáló hajók; vagy

                                          x.

                                          segédhajók;

                              b)

                              azokra a nagysebességű személyszállító vízi járművekre, amelyek:

                                          i.

                                          hadi- vagy csapatszállító vízi járművek;

                                          ii.

                                          kedvtelési célú vízi járművek;

                                          iii.

                                          kizárólag kikötőterületen közlekedő vízi járművek; vagy

                                          iv.

                                          nyílt tengeri létesítményeket kiszolgáló vízi járművek.

                        (3)   A sem tengeri kikötővel, sem pedig az ezen irányelv hatálya alá tartozó, a lobogójuk alatt közlekedő személyhajóval vagy vízi járművel nem rendelkező tagállamok eltérhetnek ezen irányelv rendelkezéseitől, a második albekezdésben meghatározott kötelezettséget kivéve.
                  Azon tagállamok, amelyek alkalmazni kívánják ezt az eltérést, legkésőbb 2019. december 21-én értesítik a Bizottságot arról, hogy teljesülnek-e a feltételek, majd ezt követően évente tájékoztatják a Bizottságot az esetlegesen bekövetkező változásokról. E tagállamok nem engedélyezhetik az ezen irányelv hatálya alá tartozó személyhajóknak vagy vízi járműveknek, hogy a lobogójuk alatt közlekedjenek, amíg át nem ültették és végre nem hajtották ezt az irányelvet.”

                  3.

                  A 4. cikk helyébe a következő szöveg lép:
                  „4. cikk
                  A tengerszakaszok kategorizálása és a személyhajók osztályai
                  (1)   A tengerszakaszok a következő kategóriákba sorolhatók:

                              »A szakasz«:

                              a B, C, és D tengerszakaszon kívül eső szakasz.

                              »B szakasz«:

                              olyan, a C és D tengerszakaszokon kívül eső szakasz, amelynek földrajzi koordinátái bármely ponton legfeljebb 20 mérföldre találhatók a partvonaltól, a közepes dagályszintet figyelembe véve.

                              »C szakasz«

                              olyan, a D tengerszakaszon kívül eső tengerszakasz, amelynek földrajzi koordinátái bármely ponton legfeljebb 5 mérföldre találhatók a partvonaltól, a közepes dagályszintet figyelembe véve, ha van ilyen.
                              Ezenfelül a 2,5 méter mértékadó hullámmagasság elérésének valószínűsége egész éves hajózás esetében egyéves időszakra vonatkoztatva, az év egy meghatározott időszakában történő hajózás (például nyári hajózás) esetében pedig az év érintett időszakára vonatkoztatva kisebb, mint 10 %.

                              »D szakasz«:

                              olyan tengerszakasz, amelynek földrajzi koordinátái bármely ponton legfeljebb 3 mérföldre találhatók a partvonaltól, a közepes dagályszintet figyelembe véve.
                              Ezenfelül a 1,5 méter mértékadó hullámmagasság elérésének valószínűsége egész éves hajózás esetében egyéves időszakra vonatkoztatva, az év egy meghatározott időszakában történő idényszerű hajózás,például nyári hajózás esetében pedig az év érintett időszakára vonatkoztatva kisebb, mint 10 %.

                        (2)   Minden egyes tagállam:

                              a)

                              összeállítja és szükség esetén frissíti a joghatósága alá tartozó tengerszakaszok jegyzékét;

                              b)

                              meghatározza a partvonalához legközelebb eső tengerszakasz belső határait;

                              c)

                              közzéteszi a jegyzéket az illetékes tengerészeti hatóság internetes honlapján elérhető nyilvános adatbázisban;

                              d)

                              értesíti a Bizottságot az ilyen információk helyéről és a jegyzék módosításáról.

                        (3)   A tengerszakaszok jegyzékének összeállítására vonatkozó kötelezettségtől eltérve, Görögország a görögországi tengeri útvonalak jegyzékét állíthatja össze és azt szükség esetén frissítenie kell, az (1) bekezdésben szereplő kategóriákra vonatkozóan megállapított, megfelelő kritériumok alapján.
                  (4)   A személyhajókat a következő osztályokba kell sorolni, attól függően, hogy milyen tengerszakaszon hajózhatnak:

                              »A osztály«

                              az A, B, C és D szakaszokon belföldi úton közlekedő személyhajó.

                              »B osztály«

                              a B, C és D szakaszokon belföldi úton közlekedő személyhajó.

                              »C osztály«

                              a C és D szakaszokon belföldi úton közlekedő személyhajó.

                              »D osztály«

                              a D szakaszokon belföldi úton közlekedő személyhajó.

                        (5)   A nagysebességű személyszállító vízi járművekre a nagysebességű vízi járművekre vonatkozó, 1994. évi szabályzat 1. fejezetének 1.4.10. és 1.4.11. szakaszában vagy a nagysebességű vízi járművekre vonatkozó 2000. évi szabályzat 1. fejezetének 1.4.12. és 1.4.13. szakaszában meghatározott osztályok alkalmazandók.”

                  4.

                  Az 5. cikk a következőképpen módosul:

                              a)

                              a (2) bekezdés második albekezdése helyébe a következő szöveg lép:
                              „Minden tagállam, amely kikötő szerinti államként jár el, elismerni a belföldi úton közlekedő nagysebességű személyszállító vízi járművek számára egy másik tagállamban kiállított nagysebességű vízi jármű biztonsági bizonyítványt és hajózási engedélyt, vagy a 13. cikkben említett, belföldi úton közlekedő személyhajó számára egy másik tagállam által kiállított személyhajó biztonsági bizonyítványt.”;

                              b)

                              a (3) bekezdést el kell hagyni;

                              c)

                              a (4) bekezdés helyébe a következő szöveg lép:
                              „(4)   A 2014/90/EU európai parlamenti és tanácsi irányelv (*2) követelményeinek megfelelő tengerészeti felszereléseket úgy kell tekinteni, hogy megfelelnek ezen irányelv követelményeinek.

                                 (*2)  Az Európai Parlament és a Tanács 2014/90/EU irányelve (2014. július 23.) a tengerészeti felszerelésekről és a 96/98/EK tanácsi irányelv hatályon kívül helyezéséről (HL L 257., 2014.8.28., 146. o.).”"

                  5.

                  A 6. cikk a következőképpen módosul:

                              a)

                              az (1) bekezdés a következőképpen módosul:

                                          i.

                                          az a) pont helyébe a következő szöveg lép:

                                                      „a)

                                                      a hajótest építésének és karbantartásának, a fő- és segédgépeknek, a villamos és automatizált berendezéseknek meg kell felelniük azon követelményeknek, amelyeket egy elismert szervezet szabályai, vagy egy hatóság által alkalmazott egyenértékű szabályok az adott osztályra meghatároznak a 2009/15/EK európai parlamenti és tanácsi irányelv (*3) 11. cikke (2) bekezdésének megfelelően.

                                             (*3)  Az Európai Parlament és a Tanács 2009/15/EK irányelve (2009. április 23.) a hajófelügyeleti és hajóvizsgáló szervezetek, valamint a tengerészeti hatóságok vonatkozó tevékenységeinek közös szabályairól és szabványairól (HL L 131., 2009.5.28., 47. o.).”;"

                                          ii.

                                          a c) pontot el kell hagyni;

                              b)

                              a (2) bekezdés b) pontjában:

                                          —

                                          a ii. alpontot el kell hagyni,

                                          —

                                          a iii. alpont helyébe a következő szöveg lép:

                                                      „iii.

                                                      az i. pont sérelme nélkül a D osztályú új személyhajók mentesülnek a merülésvonalakról szóló 1966. évi nemzetközi egyezményben a minimális orrmagasság tekintetében meghatározott követelmény alól;”

                              c)

                              a (3) bekezdés a következőképpen módosul:

                                          i.

                                          a c) és a d) pont helyébe a következő szöveg lép:

                                                      „c)

                                                      a C és D osztályú meglévő személyhajóknak meg kell felelniük ezen irányelv vonatkozó követelményeinek, a követelményekben nem szereplő kérdések tekintetében pedig a lobogó szerinti állam közigazgatása által meghatározott szabályoknak; e szabályoknak az I. melléklet II-1. és II-2. fejezetével azonos biztonsági szintet kell nyújtaniuk, miközben figyelembe kell venni az azon tengerszakaszokra vonatkozó sajátos helyi működési feltételeket, amelyeken az említett osztályú hajók közlekedhetnek; mielőtt a meglévő C és D osztályú személyhajók a kikötő szerinti államban rendszeres belföldi utakon közlekedhetnének, a lobogó szerinti állam hatóságának e szabályokkal kapcsolatban be kell szereznie a kikötő szerinti állam hozzájárulását;

                                                      d)

                                                      amennyiben egy tagállam azon a véleményen van, hogy a kikötő szerinti állam hatósága által az e bekezdés c) pontja alapján meghatározott szabályok észszerűtlenek, erről haladéktalanul értesíti a Bizottságot. A Bizottság végrehajtási jogi aktusok elfogadása révén dönt arról, hogy a szabályok észszerűek-e. Ezeket a végrehajtási jogi aktusokat a 11. cikk (2) bekezdésében említett vizsgálóbizottsági eljárásnak megfelelően kell elfogadni.”;

                                          ii.

                                          az e) és az f) pontot el kell hagyni;

                              d)

                              a (4) bekezdés a következőképpen módosul:

                                          i.

                                          az a) pontban a harmadik francia bekezdés helyébe a következő szöveg lép:

                                                      „—

                                                      teljes mértékben megfelel az IMO A.373(10) határozatának naprakész változatában található, a dinamikus felhajtóerejű vízi járművekre vonatkozó biztonsági szabályzat (DSC Szabályzat) követelményeinek;”

                                          ii.

                                          a c) pont helyébe a következő szöveg lép:

                                                      „c)

                                                      a nagysebességű személyhajó építésének és karbantartásának, valamint felszerelésének meg kell felelnie egy elismert szervezet nagysebességű vízi járművekre vonatkozó osztályozási előírásainak, vagy a 2009/15/EK irányelv 11. cikke (2) bekezdésének megfelelően valamely hatóság által alkalmazott megfelelő szabályoknak.”;

                              e)

                              a cikk a következő bekezdéssel egészül ki:
                              „(5)   Az új és meglévő személyhajókon végzett jelentős mértékű javításoknak, átalakításoknak és módosításoknak, valamint az ezekhez kapcsolódó felszereléseknek meg kell felelniük az új hajókra vonatkozóan a (2) bekezdés a) pontjában meghatározott követelményeknek; a hajókon végzett olyan átalakítások, amelyek kizárólag a túlélési esély növelésére irányulnak, nem tekintendők jelentős mértékű módosításnak.
                              (6)   A 2017. december 20. előtt épített, egyenértékű anyagból készült hajóknak legkésőbb 2025. december 22-én teljesíteniük kell ezen irányelv követelményeit.
                              (7)   Ezen irányelvtől eltérve, egy adott tagállam, amelynek lobogója alatt 2017. december 20-án több mint 60, alumíniumötvözetből készült személyhajó közlekedik, mentesítheti ezen irányelv rendelkezései alól a következő személyhajókat a következő időtartamokra:

                                          a)

                                          a 2017. december 20. után épült, alumíniumötvözetből készült B, C és D osztályú személyhajókat az említett időponttól számított 10 évig terjedő időtartamra; és

                                          b)

                                          a 2017. december 20. előtt épült, alumíniumötvözetből készült B, C és D osztályú személyhajókat az említett időponttól számított 12 évig terjedő időtartamra,

                                    feltéve, hogy e hajók kizárólag az adott tagállam kikötői között közlekednek.
                              Bármely tagállam, amely alkalmazni kívánja ezt az eltérést, 2019. december 21-ig értesíti erről a Bizottságot, valamint tájékoztatja a Bizottságot ennek tartalmáról. Az adott tagállam minden későbbi változást is közöl a Bizottsággal. A Bizottság a 9. cikk (4) bekezdésének megfelelően értesíti a többi tagállamot.”

                  6.

                  A 7. cikk a következőképpen módosul:

                              a)

                              az (1) bekezdés helyébe a következő szöveg lép:
                              „(1)   Az olyan C osztályú ro-ro személyhajónak, amely hajógerincét 2004. október 1-jén vagy azt követően fektették le, vagy amely akkor hasonló építési szakaszban volt, valamint valamennyi A és B osztályú ro-ro személyhajónak meg kell felelnie a 2003/25/EK irányelv 6., 8. és 9. cikkének.”;

                              b)

                              a (2) bekezdést el kell hagyni.

                  7.

                  A 8. cikk a következőképpen módosul:

                              a)

                              a (3) bekezdés második albekezdését el kell hagyni;

                              b)

                              a (4) bekezdést el kell hagyni.

                  8.

                  A 9. cikk a következőképpen módosul:

                              a)

                              a (2) bekezdés helyébe a következő szöveg lép:
                              „(2)   A tagállamok – a (4) bekezdésben meghatározott eljárás betartása mellett – olyan intézkedéseket hozhatnak, amelyek egyenértékűek az ezen irányelvben foglalt egyes követelményekkel, feltéve, hogy ezek legalább annyira hatékonyak, mint az említett követelmények.”;

                              b)

                              a (4) bekezdés helyébe a következő szöveg lép:
                              „(4)   Az (1), (2) vagy (3) bekezdésben foglalt jogosultságok alkalmazása esetén a tagállamok e bekezdés második–hetedik albekezdésével összhangban járnak el.
                              A tagállamok értesítik a Bizottságot az elfogadni tervezett intézkedésekről, és az értesítésben a biztonsági szint megfelelő fenntartásának bizonyításához elegendő részletet közölnek.
                              Amennyiben az értesítéstől számított hat hónapon belül a Bizottság végrehajtási jogi aktusok elfogadása révén dönt arról, hogy a tervezett intézkedések nem indokoltak, akkor az érintett tagállam módosítja a tervezett intézkedéseket, vagy nem fogadhatja el azokat. Ezeket a végrehajtási jogi aktusokat a 11. cikk (2) bekezdésében említett vizsgálóbizottsági eljárásnak megfelelően kell elfogadni.
                              Az elfogadott intézkedéseket a vonatkozó nemzeti jogszabályoknak kell tartalmazniuk, és közölni kell őket a Bizottsággal és a többi tagállammal.
                              Minden ilyen intézkedést alkalmazni kell minden, ugyanolyan meghatározott feltételek mellett működő, azonos osztályú személyhajóra vagy vízi járműre, lobogója és üzemeltetője állampolgárságára vagy letelepedési helyére való tekintet nélkül.
                              A (3) bekezdésben említett intézkedések csak addig alkalmazhatók, amíg a hajó vagy vízi jármű a meghatározott feltételek mellett üzemel.
                              A tagállamoknak a második és a negyedik albekezdésben említett intézkedéseket a Bizottságnak az általa e célra létrehozott és fenntartott adatbázison keresztül kell bejelentenie, amely adatbázishoz a Bizottság és a tagállamok hozzáféréssel rendelkeznek. A Bizottság az elfogadott intézkedéseket közzéteszi egy nyilvánosan elérhető internetes oldalon.”;

                              c)

                              az (5) bekezdés c) pontja helyébe a következő szöveg lép:

                                          „c)

                                          a Bizottság végrehajtási jogi aktusok elfogadása révén dönt arról, hogy az élet- és vagyonbiztonságot, valamint a környezetet fenyegető komoly veszély miatt az adott hajó vagy vízi jármű működésének felfüggesztésére, illetve átmeneti intézkedések előírására vonatkozó tagállami döntés indokolt-e, és amennyiben nem, arról, hogy az érintett tagállam az átmeneti felfüggesztést vagy az intézkedéseket visszavonja. Ezeket a végrehajtási jogi aktusokat a 11. cikk (2) bekezdésében említett vizsgálóbizottsági eljárásnak megfelelően kell elfogadni.”

                  9.

                  A 10. cikk a következőképpen módosul:

                              a)

                              az (1) bekezdés d) pontjának helyébe a következő szöveg lép:

                                          „d)

                                          a »nemzetközi egyezményekre« és az IMO-határozatokra való, a 2. cikk g), m), q) és zb) pontjában, a 3. cikk (2) bekezdésének a) pontjában, a 6. cikk (1) bekezdésének b) pontjában és a 6. cikk (2) bekezdésének b) pontjában szereplő konkrét hivatkozások.”;

                              b)

                              a (2) bekezdésben:

                                          i.

                                          a b) pont helyébe a következő szöveg lép:

                                                      „b)

                                                      a nemzetközi egyezmények módosításaiban található, a B, C és D típusú hajókra és vízi járművekre vonatkozó műszaki előírásoknak a tapasztalatok figyelembevételével történő kiigazítása céljából;”

                                          ii.

                                          a szöveg a következő pontokkal egészül ki:

                                                      „c)

                                                      a technikai elemeknek a végrehajtás során szerzett tapasztalatok figyelembevételével történő egyszerűsítése és egyértelművé tétele céljából;

                                                      d)

                                                      a belföldi személyhajókra alkalmazandó egyéb uniós jogi eszközökre való hivatkozások naprakésszé tétele céljából.”;

                              c)

                              a (3) és a (4) bekezdés helyébe a következő szöveg lép:
                              „(3)   A Bizottság felhatalmazást kap arra, hogy a 10a. cikknek megfelelően felhatalmazáson alapuló jogi aktusokat fogadjon el az irányelvnek az e cikk (1) és (2) bekezdésében említett módosításai céljából.
                              (4)   Rendkívüli körülmények között, ha a Bizottság megfelelő elemzése alapján ez kellően indokolt, továbbá amennyiben erre a tengerészeti biztonságot, az egészséget, a fedélzeti élet- és munkakörülményeket vagy a tengeri környezetet súlyos és elfogadhatatlan mértékben veszélyeztető fenyegetés elhárítása vagy az Unió tengeri közlekedési jogszabályaival való összeegyeztethetetlenség elkerülése érdekében szükség van, a Bizottság felhatalmazást kap arra, hogy a 10a. cikknek megfelelően felhatalmazáson alapuló jogi aktusokat fogadjon el ezen irányelv annak érdekében történő módosítására vonatkozóan, hogy a 2. cikkben említett nemzetközi jogi eszközök módosítása ezen irányelv tekintetében ne legyen alkalmazandó.
                              E felhatalmazáson alapuló jogi aktusokat a szóban forgó módosítás hallgatólagos elfogadására nemzetközileg megállapított határidő lejárta vagy a szóban forgó módosítás hatálybalépésének tervezett időpontja előtt legalább három hónappal kell elfogadni. Az ilyen felhatalmazáson alapuló jogi aktusok hatálybalépését megelőzően a tagállamok nem kezdeményezik a módosításnak a nemzeti jogszabályokba való beillesztését, illetve a módosításnak a szóban forgó nemzetközi jogi eszközre történő alkalmazását.”

                  10.

                  A szöveg a következő cikkel egészül ki:
                  „10a. cikk
                  A felhatalmazás gyakorlása
                  (1)   A Bizottság az e cikkben meghatározott feltételek mellett felhatalmazást kap arra, hogy a 10. cikk (3) bekezdésében és a 10. cikk (4) bekezdésében említett, felhatalmazáson alapuló jogi aktusokat fogadjon el.
                  (2)   A Bizottságnak a 10. cikk (3) bekezdésében és a 10. cikk (4) bekezdésében említett, felhatalmazáson alapuló jogi aktus elfogadására vonatkozó felhatalmazása hétéves időtartamra szól 2017. december 20-tól kezdődő hatállyal. A Bizottság legkésőbb kilenc hónappal a hétéves időtartam letelte előtt jelentést készít a felhatalmazásról. Amennyiben sem az Európai Parlament, sem a Tanács nem emel kifogást a meghosszabbítással szemben legkésőbb három hónappal az egyes időtartamok letelte előtt, akkor a felhatalmazás hallgatólagosan meghosszabbodik a korábbival megegyező időtartamra.
                  (3)   Az Európai Parlament vagy a Tanács bármikor visszavonhatja a 10. cikk (3) bekezdésében és a 10. cikk (4) bekezdésében említett felhatalmazást. A visszavonásról szóló határozat megszünteti az abban megjelölt felhatalmazást. A határozat az Európai Unió Hivatalos Lapjában való kihirdetését követő napon, vagy a benne megjelölt későbbi időpontban lép hatályba. A határozat nem érinti a már hatályban lévő felhatalmazáson alapuló jogi aktusok érvényességét.
                  (4)   A felhatalmazáson alapuló jogi aktus elfogadása előtt a Bizottság a jogalkotás minőségének javításáról szóló, 2016. április 13-i intézményközi megállapodásnak megfelelően konzultál az egyes tagállamok által kijelölt szakértőkkel.
                  (5)   A Bizottság a felhatalmazáson alapuló jogi aktus elfogadását követően haladéktalanul és egyidejűleg értesíti arról az Európai Parlamentet és a Tanácsot.
                  (6)   A 10. cikk (3) bekezdése és a 10. cikk (4) bekezdése értelmében elfogadott, felhatalmazáson alapuló jogi aktusok csak akkor lépnek hatályba, ha az Európai Parlamentnek és a Tanácsnak a jogi aktusról való értesítését követő két hónapon belül sem az Európai Parlament, sem a Tanács nem emelt ellenük kifogást, illetve ha az említett időtartam lejártát megelőzően mind az Európai Parlament, mind a Tanács arról tájékoztatta a Bizottságot, hogy nem fog kifogást emelni. Az Európai Parlament vagy a Tanács kezdeményezésére ez az időtartam két hónappal meghosszabbodik.”

                  11.

                  A 11. cikk a következőképpen módosul:

                              a)

                              a (2) bekezdés helyébe a következő szöveg lép:
                              „(2)   Az e bekezdésre történő hivatkozáskor a 182/2011/EU európai parlamenti és tanácsi rendelet (*4) 5. cikkét kell alkalmazni.

                                 (*4)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).”;"

                              b)

                              a (3) bekezdést el kell hagyni.

                  12.

                  A 12. cikk a következőképpen módosul:

                              a)

                              az (1) bekezdés helyébe a következő szöveg lép:
                              „(1)   A lobogó szerinti állam hatósága minden egyes személyhajót köteles az a), b) és c) pontban meghatározott szemléknek alávetni:

                                          a)

                                          üzembe helyezés előtti szemle;

                                          b)

                                          időszakos szemle 12 havonta egyszer; és

                                          c)

                                          alkalmankénti járulékos szemlék.”;

                              b)

                              a (2) bekezdést el kell hagyni.

                  13.

                  A 13. cikk a következőképpen módosul:

                              a)

                              az (1) bekezdés helyébe a következő szöveg lép:
                              „(1)   Az ezen irányelv követelményeinek megfelelő minden új és meglévő személyhajónak rendelkeznie kell az ezen irányelvnek megfelelő személyhajó biztonsági bizonyítvánnyal. A bizonyítványnak a II. mellékletben megadott formában kell készülnie. A bizonyítványt – a 12. cikk (1) bekezdésének a) pontjában leírt üzembe helyezés előtti szemlét követően – a lobogó szerinti állam hatósága állítja ki.”;

                              b)

                              a (3) bekezdés harmadik albekezdésének helyébe a következő szöveg lép:
                              „A lobogó szerinti állam hatóságának a kikötő szerinti állam belföldi útjain közlekedő nagysebességű személyszállító vízi járművek hajózási engedélyének kiadása előtt meg kell egyeznie a kikötő szerinti állammal azokról az esetleges működési feltételekről, amelyek az adott vízi járműnek az adott államban történő hajózásához kapcsolódnak. A lobogó szerinti állam hatóságának minden ilyen feltételt fel kell tüntetnie a hajózási engedélyen.”;

                              c)

                              a (4) bekezdés helyébe a következő szöveg lép:
                              „(4)   A hajó vagy a vízi jármű bizonyítványán fel kell tüntetni a hajó vagy vízi jármű tekintetében a 9. cikk (1), (2) és (3) bekezdésének értelmében és azzal összhangban biztosított járulékos biztonsági követelményeket, egyenértékűségeket és mentességeket.”

                  14.

                  A 14. cikket el kell hagyni.

                  15.

                  A szöveg a következő cikkel egészül ki:
                  „16a. cikk
                  Felülvizsgálat
                  A Bizottság értékeli ezen irányelv végrehajtását, és az értékelés eredményeiről 2026. december 22-ig jelentést nyújt be az Európai Parlamentnek és a Tanácsnak.”

                  16.

                  Az I. melléklet a következőképpen módosul:

                              a)

                              a II-2. fejezet A. része 13.1. pontjának első albekezdése helyébe a következő szöveg lép:
                              „A tisztek tájékoztatására minden hajón általános elrendezési terveket kell elhelyezni, amelyek a fedélzetekre vonatkozóan pontosan megmutatják a vezérlőállásokat, az »A« osztályú térhatárolók által körülvett különböző tűzszakaszokat, a »B« osztályú térhatárolók által körülvett szakaszokat, amelyek adatokat tartalmaznak a tűzérzékelő és tűzjelző rendszerekkel az automatikus vízpermettel oltó berendezésekkel, a tűzoltó berendezésekkel, a különböző rekeszekkel, fedélzetekhez stb. vezető bejáratokkal, a szellőztetőrendszerrel és a hozzá tartozó ventilátorok vezérlőállásaival, a tűzvédelmi csappantyúk helyével és az egyes szakaszokat kiszolgáló ventilátorok azonosító számával kapcsolatban. A fent említett adatok egy útmutatóban is összefoglalhatók, amelyből minden tisztnek át kell adni egy példányt, egy példányt pedig egy mindig hozzáférhető helyen, a fedélzeten kell tartani. A terveknek és útmutatóknak mindig naprakésznek kell lennie, és lehetőség szerint minden változást a lehető leghamarabb be kell jegyezni. E terveket és útmutatókat a lobogó szerinti állam hivatalos nyelvén kell elkészíteni. Amennyiben ez a nyelv nem angol vagy francia, e nyelvek egyikére a szöveget le kell fordítani, a tervnek vagy az útmutatónak pedig tartalmaznia kell ezt a fordítást is. Amennyiben a hajó egy másik tagállamban belföldi úton van, akkor a fenti szövegeket e kikötő szerinti állam hivatalos nyelvére is le kell fordítani, amennyiben az nem angol vagy francia.”;

                              b)

                              a III. fejezet 2. pontjában szereplő táblázatban, az 1. lábjegyzet első bekezdésének bevezető rész helyébe a következő szöveg lép:
                              „A túlélési járművek lehetnek mentőcsónakok, mentőtutajok, vagy ezek vegyesen, a III/2.2. szabálynak megfelelően. Amennyiben azt az utak védett természete és/vagy a működési terület kedvező klimatikus feltételei indokolják, tekintettel az IMO MSC 1046. körlevélben megfogalmazott ajánlásokra, és amennyiben azt a kikötő szerinti tagállam nem utasítja vissza, a lobogó szerinti állam hatóságai elfogadhatják:”.

            2. cikk
      Átültetés
      (1)   A tagállamok 2019. december 21-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul közlik a Bizottsággal.
      Ezeket a rendelkezéseket a tagállamok 2019. december 21-től alkalmazzák.
      Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
      (2)   A tagállamok közlik a Bizottsággal belső joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
      3. cikk
      Hatálybalépés
      Ez az irányelv az Európai Unió Hivatalos Lapjában való kihirdetését követő huszadik napon lép hatályba.
      4. cikk
      Címzettek
      Ennek az irányelvnek a tagállamok a címzettjei.

         Kelt Strasbourgban, 2017. november 15-én.

               az Európai Parlament részéről

               az elnök

            A. TAJANI

               a Tanács részéről

               az elnök

            M. MAASIKAS

         (1)  HL C 34., 2017.2.2., 167. o.

         (2)  Az Európai Parlament 2017. október 4-i álláspontja (a Hivatalos Lapban még nem tették közzé) és a Tanács 2017. október 23-i határozata.

         (3)  Az Európai Parlament és a Tanács 2009/45/EK irányelve (2009. május 6.) a személyhajókra vonatkozó biztonsági szabályokról és követelményekről (HL L 163., 2009.6.25., 1. o.).

         (4)  Az Európai Parlament és a Tanács 2002/59/EK irányelve (2002. június 27.) a közösségi hajóforgalomra vonatkozó megfigyelő és információs rendszer létrehozásáról és a 93/75/EGK irányelv hatályon kívül helyezéséről (HL L 208., 2002.8.5., 10. o.).

         (5)  Az Európai Parlament és a Tanács 2009/16/EK irányelve (2009. április 23.) a kikötő szerint illetékes állam általi ellenőrzésről (HL L 131., 2009.5.28., 57. o.).

         (6)  Az Európai Parlament és a Tanács 2003/25/EK irányelve (2003. április 14.) a ro-ro személyhajókra vonatkozó különleges stabilitási követelményekről (HL L 123., 2003.5.17., 22. o.).

         (7)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).

         (8)  Az Európai Parlament és a Tanács 1406/2002/EK rendelete (2002. június 27.) az Európai Tengerészeti Biztonsági Ügynökség létrehozásáról (HL L 208., 2002.8.5., 1. o.).